1I ma Pédro, i ma Wan, c'a que tijin chi tzij are xe c'un li juban winak lic que oywaric. I winak-i je are jujun sacerdóte, xak i caj'atzil i policía re i rachoch i Dios, xak jujun chique i aj Saducéo. 2Ique que oywaric man i ma Pédro i ma Wan que tijin chu c'utic chique i winak chi i camnak ca c'un chic sak chiquiwach. Quiqui bij chi 'etamam ni ile man i Jesus walijnak chic che i camic. 3I policía xe qui chap i ma Pédro i ma Wan y xe qui tz'apij pa cárcel. Ya xkaj i 'ij, rumal-i c'a chucab 'ij que 'elsax-lok, (que ya' chuwach i 'atbal tzij). 4Xui-ri, je q'ui chique i xqui ta i qui tzij i ma Pédro i ma Wan, xqui cuba qui c'ux che i Jesucrísto. Rumal 'uri xe q'uiar i creyent, colo je jo'ob mil achiab chique. 5Chucab 'ij i caj'atzil i aj Israel winak xqui mol quib pa tinimit Jerusalen junam cu' i nimak tak mam'ib, xak cu' i tijonel re i ujer 'atbal tzij. 6Xak xupon i mam Anas chi 'atz laj sacerdóte, xak i ma Caifas, i ma Wan, i ma Alejándro, xak conojel i cachalal i caj'atzil i sacerdóte. 7Xqui tak qui c'amic i ma Pédro, i ma Wan. Xe qui tac'ba chiquiwach, y xe oc chu tz'onoxic chique: —¿Pachin xyaw ile pi'ab? ¿Pachin xix takaw chu 'onquil iri? —xe cha chique. 8I ma Pédro, lic rumal i u Tewal i Dios 'o ru', queje iri xu bij chique: —Ix nimak tak kaj'atzil, ix nimak tak mam'ib quin ya rutzil i wach. 9Yix quix tijin chi tac'alem pa rakan wach u 'onquil jun utzil chomal 'antal che jun achi iwab. Qui tz'onoj chake wach i utziric xu 'ano. 10Wo'or caka 'alijinsaj chiwe. Cakaj caquetamaj conojel i aj Israel winak chi xa rumal u 'ab i Jesucrísto aj Nazaret xutzir i achi-ri chi 'o chiwach iwonojel; xa rumal i Jesucrísto, yijinak chic u ch'acul. Are i mísmo Jesucrísto chi xi camsaj yix chuwach cruz, chi xak xc'astax u wach rumal i Dios, are ire 'anawnak iri. 11Chupam u wuj i Dios cu bij: I abaj chi xi xutuj yix ix aj 'anol ja, are i abaj-le chi xe'elok mas nim ni u chac. (Queje ile tz'ibtal canok. Are i Jesus are i abaj-le chi xutux canok, xui-ri i Dios u 'anom che chi nim u patan.) 12Xui i Jesus coj 'elsaw chupam i ka mac; n-ta chic jun chic chuwach i jyub ta'aj. Xui ire-le yatal pu'ab rumal i Dios chi coj u to —xu bij i ma Pédro chique. 13I nimak tak mam'ib lic xqui bisoj are xquilo chi ma Pédro i ma Wan lic co qui c'ux. Xquil u be chi ne te tijojtalic, n-ti qui patan, to' je winak. Te'uri xquil u be chi je rachi'il can i Jesus (rumal-i n-quiqui xij ti quib; 'is quilom ni'pa i xqui bij). 14N-xui ta la ile, xak i achi chi utzirnak chic, tac'al chila chiquiwach, rumal-i n-quiqui rik taj wach u la'ic u wach quiqui 'ano. 15Xe qui tak bi i ma Pédro i ma Wan chi sak, te'uri xe oc chu bixquil chiquiwach wach quiqui 'ano. 16Xqui bij: —¿Wach caka 'an chique i achiab-le? Conojel i winak waral pa Jerusalen queta'am wach i nim laj 'anic xqui 'ano; n-ta que'el wi we cakuwaj u wach. 17¿Wach caka 'ano chi n-ca pax ta rason chiquixol i winak? 'Utz we que ka xibij; caka bij chique chi miqui lapla chic i Jesus chique i winak. (Queje xqui bij ile chiquiwach.) 18Te'uri xe qui siq'uij chic i ma Pédro i ma Wan chiquiwach, y xqui bij chique chi quiqui mayij i u c'utic u tzij i Jesus, xak miqui lapla chic wach u 'anom. 19I ma Pédro i ma Wan xqui bij chique: —Chi bij pe yix pachique i 'utz chuwach i Dios, ¿we caka 'an pacha cu bij i Dios, o caka 'an pacha i qui bij yix? 20Yoj n-caka mayij tu bixquil wach i kilom, wach i ka tom, n-coj tiqui ta che —xqui bij chique. 21Are 'uri i aj nuc'bal t'isbal xe qui coj bi 'il, xui-ri xe co'taj bic. N-xqui 'an ti 'atbal tzij chique, man xqui xij quib chique i winak. Conojel i winak que tijin chu cojic u 'ij i Dios rumal i milágro u 'anom, 22man i achi, are xutzirsaxic, ya nim chic, mas che i cuarénta junab 'o che. 23I ma Pédro i ma Wan, are xe o'tax bic, xe 'e cu' i cachi'il y xqui bij chique ronojel wach i xqui bij i caj'atzil i sacerdóte, xak i nimak tak mam'ib. 24I creyent, are xqui ta ique ile, 'is xe oc chu tz'onoxic che i Dios. Xqui bij: —Kajwal Dios, are yet xat 'anaw i jyub ta'aj, xat 'anaw i caj, xak i mar; xak ronojel ni'pa i 'o chupam, 'is yet xat 'anawic. 25Yet xa tak li a Tewal ru' i ka mam, mam David ujer, xol u bij a tzij che. Te'uri i awajchac mam David xu tz'ibaj can i tzij-i: I ne te aj Israel winak, ¿wuchac que ch'ujer rumal i coywal? I winak, ¿wuchac quiqui tzucuj tzaksabal re i Kajwal? 26I je 'atol tzij re u wach i jyub ta'aj xqui yijba quib; i caj'atzil i tinimit xqui mol quib quiqui 'anbej ch'o'oj chirij i Kajwal Dios, xak chirij i Tolke chatal rumal i Dios. (Queje ile u tz'ibam can i mam David ujer, y queje coj tijin yoj chi rilic wo'or.) 27Katzij i ma Heródes, junam ru' i ma Póncio Piláto, xqui mol quib waral pa Jerusalen cu' i ne te aj Israel winak, xak cu' i je aj Israel. Xqui tzucuj tzaksabal re i lo'laj Awac'al Jesus, i Jun chi a yom yet che i lo'laj u patan. 28Are xqui 'an ique ile, xe'elok pacha i a nuc'um yet ujer chi ca 'ani na. 29Wo'or, Kajwal Dios, chawila chi ique coj qui 'atij, coj qui coj 'il. Yoj oj a takon, cha ya 'uri u cowil ka c'ux chu bixquil a tzij chique i winak. 30Caka tz'onoj chawe coj a to chi cutzirsaxic iwabib, xak chu 'onquil i milágro, xak chu 'onquil i nimak tak 'anic chiquiwach i winak. Choj a to are caka 'an tak ile chi yatal chake rumal i lo'laj Awac'al Jesucrísto. (Queje ile xqui tz'onoj che i Dios.) 31Are xe utzin chu tz'onoxic che i Dios, xsilab i ja pa qui molom wi quib. Are 'uri, xc'un i u Tewal i Dios piquiwi conojel; lic xoc pa qui c'ux. Te'uri co qui c'ux xqui jek u bixquil u tzij i Dios. 32I u q'uial creyent, xak jun qui wach xak jun qui nojbal. Mi jun xo'on xuy che rib puwi ubitak-re. Ni'pa i ubitak-que, 'is junam ni qui wach puwi. 33I apostelab n-xqui mayij tu paxsaxic i tzij chique i winak chi katzij i Kajwal Jesus walijnak chic che i camic. I qui tzij mas 'o u cho'ab; i Dios, nim i 'utz xu ya piquiwi conojel. 34Mi jun chique xu tij uyej, man ni'pa 'o qui jyub, ni'pa 'o cachoch, quiqui c'ayij tobal que i creyent je niba'ib. 35We xc'aytajic, quiqui c'am li mer, y quiqui ya na piqui'ab i apostelab. Te'uri i apostelab quiqui jacho, chirij wach i rajwaxic chique chi qui jujunal. 36Por ejémplo, 'o jun chique, ma Jose u bi, queje xu 'an ire ile. Ire aj Chípre, jun jyub setel chuwi mar; ire jun u muk u xiquin can i mam Lewi. I apostelab xqui ya pu bi: ma Bernabe, chi que'el pa ka ch'awbal: "aj cubsanel re qui c'ux i winak." 37I achi-le xu c'ayij jun rulew, xu c'am li mer, y xu ya chique i apostelab.
LOS HECHOS WACH I XQUI 'AN I APOSTELAB 4